
RAPORT
asupra Propunerii legislative pentru modificarea şi completarea Legii nr.67/2004 pentru alegerea autorităţilor administraţiei publice locale
                    În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu Propunerea legislativă pentru modificarea şi completarea Legii nr.67/2004 pentru alegerea autorităţilor administraţiei publice locale, trimisă cu adresa nr. Pl x 377 din 25 aprilie 2006, înregistrată cu nr. 31/327 din 10 martie 2009.
Senatul, în calitate de primă Cameră  sesizată, a respins propunerea  legislativă în şedinţa din data de 19 aprilie 2006.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat favorabil, cu observaţii şi propuneri, iniţiativa legislativă, conform avizului nr. 227/18.03.2005.

Guvernul, prin avizul transmis, cu nr. 4551/DRP din 24 august 2009, nu susţine adoptarea acestei propuneri legislative.

Propunerea legislativă supusă dezbaterii are ca obiect de reglementare  modificarea şi completarea Legii nr. 67/2004 pentru alegerea autorităţilor administraţiei publice locale.

În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege  mai sus menţionat şi avizul favorabil al Consiliului Legislativ în şedinţa din 6 octombrie 2009.
Din numărul total de 24 de  membri ai Comisiei juridice, de disciplină şi imunităţi au participat la şedinţă 21 deputaţi.
La dezbateri a participat, în calitate de invitat, domnul Cristian Leahu, director la Autoritatea Electorală Permanentă.
Cu ocazia dezbaterilor s-a constatat că elaborarea şi adoptarea unui Cod electoral ar trebui să facă obiectul unei decizii bazate pe o largă susţinere politică, pentru ca acest cod să reglementeze întregul domeniu (sistem electoral, organizarea şi desfăşurarea alegerilor, organizarea şi funcţionarea Autorităţii Electorale Permanente). În acest sens, proiectele şi propunerile depuse şi care au acest obiect ar trebui supuse unei dezbateri publice şi ar fi necesar să se înfiinţeze o comisie specială pentru dezbaterea şi adoptarea acestui cod.
 În urma dezbaterii, membrii Comisiei au hotărât, cu majoritate de voturi (20 de voturi pentru respingere şi o abţinere), să propună plenului Camerei Deputaţilor respingerea  propunerii legislative.
În raport de obiectul şi conţinutul său, propunerea legislativă face parte din categoria legilor organice.
PREŞEDINTE,                                              SECRETAR,
           Daniel BUDA                                   Gabriel ANDRONACHE
Consilier 
Paul Şerban

